**JAVNI POZIV**

**za dodjelu podrške za podizanje i modernizaciju/opremanje**

**proizvodnih voćnih zasada za 2022. godinu**

Ministarstvo poljoprivrede, šumarstva i vodoprivrede, u skladu sa Agrobudžetom za 2022. godinu i mjerom 2.1.4 – Podrška podizanju i modernizaciji/opremanju proizvodnih voćnih zasada, objavljuje Javni poziv za dodjelu podrške za podizanje i modernizaciju/opremanje proizvodnih voćnih zasada za 2022. godinu. Ovim Javnim pozivom utvrđuju se uslovi, kriterijumi i način prijavljivanja za korišćenje sredstava podrške.

**DEFINICIJA KORISNIKA PODSTICAJNIH SREDSTAVA**

Korisnici podrške po ovom Javnom pozivu su poljoprivredna gazdinstva, upisana u Registar poljoprivrednih gazdinstava, u skladu sa Zakonom o poljoprivredi i ruralnom razvoju („Službeni list CG“, br. 56/09, 34/14,1/15, 30/17, 51/17 i 59/21), kao i Pravilnikom o obliku i načinu vođenja registra subjekata i registra poljoprivrednih gazdinstava („Službeni list CG“, broj 16/14), najkasnije do trenutka podnošenja Zahtjeva za dodjelu podrške.

Ukoliko su podnosioci zahtjeva u statusu pravnih lica, neophodno je da im je djelatnost iz Sektora A: Poljoprivreda, šumarstvo i ribarstvo, u skladu sa Zakonom o klasifikaciji djelatnosti („Sužbeni list CG“, broj 18/11).

**PRIHVATLJIVE INVESTICIJE:**

Investicije koje se mogu podržati kroz ovaj javni poziv su:

**Komponenta I**

* nabavka sertifikovanog sadnog materijala voća,
* nabavka potpornih stubova za špalirni uzgoj (stubovi i žica),
* nabavka sistema za navodnjavanje „kap po kap”,
* nabavka mreže za zaštitu od ptica,
* nabavka agrotekstila,
* nabavka folije za zaštitu od kiše sa pratećom konstrukcijom u cilju sprečavanja pucanja plodova,
* nabavka tunela za uzgoj jagoda.

**Komponenta II**

* nabavka protivgradnih mreža sa pratećom konstrukcijom.

**SPECIFIČNI Kriterijumi prihvatljivosti:**

* Minimalna površina novopodignutog zasada voća ili postojećeg zasada voća koji se oprema/modernizuje ili postojećeg zasada koji se proširuje, mora biti po voćnoj vrsti 0,3 ha. U slučaju proširenja postojećeg zasada minimalna površina koja se dosađuje mora biti 0,2 ha.
* Prijem sadnica treba da bude minimum 90% od ukupnog broja posađenih sadnica;
* Prihvatljiva minimalna gustina biljnog sklopa u zasadima prikazana je u Tabeli 1 i Tabeli 2, kao i voćne vrste koje se podržavaju ovim javnim pozivom;
* Zemljište na kojem je podignut zasad poljoprivrednici su dužni da održavaju u dobrom poljoprivrednom i ekološkom stanju pridržavajući se preporuka Kodeksa dobre poljoprivredne prakse;
* Podrška za kupovinu potpornih stubova i žice, prihvatljiva je za zasade jagodastih voćnih vrsta i za specifične uzgojne oblike drugih voćnih vrsta;
* Za nabavku opreme mogu konkurisati poljoprivredna gazdinstva koja posjeduju mladi ili rodni voćni zasad u kojem se poštuje Kodeks dobre poljoprivredne prakse;
* Za nabavku tunela za uzgoj jagoda podržavaće se isključivo materijali za niske tunele i to: najlon, folija i lutrasil;
* Investicija se mora započeti i realizovati u 2022. godini, a za nabavku sadnog materijala voća prihvatljiva je i investicija započeta nakon 01. novembra 2021. godine;
* Podržava se nabavka isključivo nove opreme i sertifikovanog sadnog materijala;
* Do momenta isplate novopodignuti zasad voća mora biti upisan u Registar poljoprivrednih gazdinstava i registre koje vodi Uprava za bezbjednost hrane, veterinu i fitosanitarne poslove.

**NEPRIHVATLJIVI TROŠKOVI**

* Nabavka polovne opreme i materijala;
* Troškovi uvoza, transporta i slične dažbine;
* Troškovi plaćanja u naturi;
* Troškovi sopstvenog rada;
* Troškovi obrtnih sredstava;
* Troškovi osiguranja i registracije.

**Visina podrške**

**Visina podrške za prihvatljive investicije iz komponente I:**

Maksimalno prihvatljiva investicija iznosi 10.000€ uz budžetsku podršku do 60% vrijednosti prihvatljive investicije, odnosno do 6.000€. Pored iznosa podrške od 60% još dodatnih 10%, odnosno ukupno 70% podrške od iznosa prihvatljive investicije mogu ostvariti oni podnosioci zahtjeva koji obavljaju poljoprivrednu djelatnost kao jedino ili glavno zanimanje, odnosno koji su upisani su u Registar poljoprivrednika u skladu sa propisom kojim je uređeno obavljanje poljoprivredne djelatnosti kao jedinog ili glavnog zanimanja i koji su do trenutka podnošenja zahtjeva za podršku, izmirili doprinose u skladu sa zakonom, dospjele do 30. juna 2021. godine, po osnovu upisa u ovaj registar.

Za nabavku sertifikovanog sadnog materijala voća maksimalna podrška je do 60% iznosa definisanog referentnim cijenama navedenih u Tabeli 1, dok je za nabavku potpornih stubova maksimalna podrška do 60% iznosa definisanog referentnim cijenama navedenim u Tabeli 2 i dodatnih 10% odnosno ukupno 70% podrške od iznosa prihvatljive investicije mogu ostvariti oni podnosioci zahtjeva koji obavljaju poljoprivrednu djelatnost kao jedino ili glavno zanimanje, odnosno koji su upisani u Registar poljoprivrednika u skladu sa propisom kojim je uređeno obavljanje poljoprivredne djelatnosti kao jedinog ili glavnog zanimanja i koji su do trenutka podnošenja zahtjeva za podršku, izmirili doprinose u skladu sa zakonom, dospjele do 30. juna 2021. godine, po osnovu upisa u ovaj registar.

Minimalna vrijednost investicije je 500,00€.

**Visina podrške za prihvatljive investicije iz komponente II:**

Maksimalno prihvatljiva investicija iznosi 10.000€ uz budžetsku podršku do 80% vrijednosti prihvatljive investicije, odnosno do 8.000€.

Minimalna vrijednost investicije je 500,00€.

Podrška se isplaćuje u tekućoj godini na žiro račun korisnika, osim za jesenju sadnju u n+1 godini. Podrška se realizuje na kraju investicije nakon administrativne i kontrole na licu mjesta.

**POTREBNA DOKUMENTACIJA UZ ZAHTJEV ZA dODJELU PODRŠKE**

* Popunjen Zahtjev za dodjelu podrške za podizanje i modernizaciju/opremanje proizvodnih voćnih zasada za 2022. godinu;
* Fotokopija lične karte podnosioca Zahtjeva;
* Ukoliko je podnosilac Zahtjeva pravno lice, dokaz iz CRPS-a (rješenje o registraciji) kojim se potvrđuje da je djelatnost pravnog lica iz Sektora A: Poljoprivreda, šumarstvo i ribarstvo po Zakonu o klasifikaciji djelatnosti („Službeni list CG“, broj 18/11);
* Dokaz da je nabavka plaćena od strane podnosioca Zahtjeva i to:
  + Fiskalni račun sa otpremnicom;
  + U slučaju žiralnog plaćanja (plaćanja preko računa): ovjeren virman (uplatnica) o prenosu sredstava dobavljaču, ovjerena faktura (račun) i ovjeren bankovni izvod o prenosu sredstava;
  + U slučaju uvozne nabavke: ovjeren virman (uplatnica) o prenosu sredstava dobavljaču, JCI (jedinstvenu carinsku ispravu), dokaz o izmirenim obavezama prema Upravi carina Crne Gore-ovjeren virman (uplatnica) i ovjeren swift banke;
* Fotokopija garancije za kupljenu opremu je obavezna za svaki predmet nabavke koji podliježe garanciji;
* Za uvezeni sadni materijal voća neophodno je dostaviti Rješenje o uvozu i stavljanju u promet sadnog materijala voća izdat od strane Uprave za bezbjednost hrane, veterinu i fitosanitarne poslove Crne Gore kao i Fitosanitarni sertifikat. Ukoliko se radi o domaćem sadnom materijalu voća neophodno je dostaviti Sertifikat o priznavanju sadnog materijala voća izdat od strane Uprave za bezbjednost hrane, veterinu i fotosanitarne poslove Crne Gore.
* Uvjerenje o izmirenim obavezama po osnovu obavljanja poljoprivredne djelatnosti (doprinosi za penzijsko invalidsko i zdravstveno osiguranje) nosioca poljoprivrednog gazdinstva, zaključno sa 30. junom 2021. godine, izdato od nadležne područne jedinice Uprave prihoda.

**NAČIN PODNOŠENJA ZAHTJEVA ZA DODJELU PODRŠKE**

Obrazac Zahtjeva za dodjelu podrške za podizanje i modernizaciju/opremanje voćnih zasada za 2022. godinu se može preuzeti sa internet stranice Ministarstva poljoprivrede, šumarstva i vodoprivrede ([www.gov.me/mpsv](http://www.gov.me/mpsv)) ili u kancelarijama Direkcije za savjetodavne poslove u oblasti biljne proizvodnje.

Popunjene obrasce Zahtjeva dostaviti **isključivo** putem pošte, na sljedeću adresu:

MINISTARSTVO POLJOPRIVREDE, ŠUMARSTVA I VODOPRIVREDE

-Direktorat za ruralni razvoj-

**po Javnom pozivu za dodjelu podrške za podizanje i modernizaciju/opremanje proizvodnih voćnih zasada za 2022. godinu**

Rimski trg br. 46,

81000 Podgorica

Informacije u vezi sa ovim Javnim pozivom mogu se dobiti putem telefona:

020-482-115

**Trajanje Javnog poziva je od 18.03.2022. do 01.11.2022. godine.**

Ukoliko ukupna visina podrške, na osnovu zahtjeva za odobravanje podrške, prevazilazi budžetom planirani godišnji iznos, Ministarstvo će prekinuti dalju realizaciju mjere, obavijestiti poljoprivredne proizvođače i/ili proporcionalno smanjiti iznos sredstava podrške u odnosu na svaki pojedinačni zahtjev za odobravanje podrške.

Obrada i odobravanje primljenih Zahtjeva će se vršiti u toku trajanja Javnog poziva.

**PROCEDURA REALIZACIJE**

1. Nosilac poljoprivrednog gazdinstva nakon završene investicije obraća se Zahtjevom za dodjelu podrške za podizanje i modernizaciju/opremanje proizvodnih voćnih zasada za 2022. godinu Direktoratu za ruralni razvoj;
2. Operativno odgovorna osoba za mjeru u Direktoratu za ruralni razvoj vrši administrativnu kontrolu primljenih zahtjeva;
3. Ukoliko se administrativnom kontrolom utvrdi da podnosilac Zahtjeva ne ispunjava kriterijume definisane Javnim pozivom, operativno odgovorna osoba u Direktoratu za ruralni razvoj će odbiti predmetni Zahtjev;
4. Ukoliko je administrativnom kontrolom utvrđeno da je Zahtjev u skladu sa kriterijumima definisanim Javnim pozivom, isti se kontroliše terenski;
5. Direkcija za savjetodavne poslove u oblasti biljne proizvodnje u Ministarstvu vrši terensku kontrolu opravdanosti investicija, kontroliše vrijednost sadnog materijala i dostavlja izvještaj praćen foto dokumentacijom;
6. Na osnovu pozitivnog izvještaja o realizovanosti investicije, donijeće se Rješenje o dodjeli sredstava podrške i isplatiti podrška na račun korisnika podrške.

**NAPOMENA**

* Podnosilac zahtjeva odgovara za tačnost podataka i dokumentacije za ostvarivanje prava na podršku;
* Prihvatljv je samo jedan zahtjev po gazdinstvu po komponenti u toku godine;
* Ministarstvo poljoprivrede, šumarstva i vodoprivrede može da pokrene provjeru realnosti i osnovanosti prikazanih troškova, kao i pokretanje finansijske provjere svih pristiglih računa kod nadležnih organa;
* Ukoliko se u postupku finansijske provjere realnosti i osnovanosti prikazanih troškova kod nadležnih organa, utvrdi da je korisnik sredstava na bilo koji način doveo u zabludu ili naveo na pogrešan zaključak Komisiju za dodjelu podrške, korisnik sredstava podsticaja shodno članu 33 Zakona o poljoprivredi i ruralnom razvoju („Službeni list CG”, br. 56/09, 34/14,1/15, 30/17 i 59/21), dužan je da vrati sredstva podsticaja koja su nenamjenski utrošena, uvećana za iznos zatezne kamate. Takođe, korisnik sredstava podsticaja u ovom slučaju gubi pravo na svaki vid podsticaja u naredne dvije godine od dana donošenja pravosnažnog rješenja Ministarstva;
* Podrška se može ostvariti isključivo uz priložen dokaz da je predmetna nabavka plaćena od strane podnosioca Zahtjeva;
* Prihvatljivi su isključivo originalni dokazi o plaćanju (računi);
* Ako se dio realizovane investicije odnosi na nabavku sistema za navodnjavanje „kap po kap“, isti je prihvatljiv za isplatu ukoliko je stavljen u funkciju, što će se utvrditi prilikom terenske kontrole;
* Ako se investicija odnosi na nabavku potporne konstrukcije, ista mora biti postavljena u zasadu što će se utvrditi prilikom terenske kontrole;
* Za nabavku protivgradne mreže sa pratećom konstrukcijom potrebno je da podnosilac zahtjeva dostavi garanciju za materijal;
* Ako se realizovana investicija odnosi na nabavku protivgradne mreže sa pratećom konstrukcijom, ista je prihvatljiva za isplatu ukoliko je postavljena/instalirana, što će se utvrditi prilikom terenske kontrole;
* Uvezeni sadni materijal koji je upotrijebljen u proizvodnji mora da bude uvezen od strane uvoznika koji je upisan u Registar uvoznika sadnog materijala poljoprivrednog bilja a koji vodi Uprava za bezbjednost hrane, veterinu i fitosanitarne poslove;
* Nabavka sadnog materijala moguća je jedino od dobavljača koji je upisan u Registar za promet sadnog materijala na malo i/ili Registar za promet sadnog materijala poljoprivrednog bilja na veliko, a koji vodi Uprava za bezbjednost hrane, veterinu i fitosanitarne poslove;
* Fotokopija garancije za kupljenu opremu je obavezna za svaki predmet nabavke koji podliježe garanciji;
* Nabavljena oprema ne smije biti otuđena 5 godina od donošenja Rješenja o odobravanju podrške. U protivnom Ministarstvo će zatražiti povrat cjelokupnog iznosa isplaćene podrške uvećanog za iznos kamate;
* Podnosilac zahtjeva, čiji zahtjev ne bude prihvaćen dobiće Rješenje o odbijanju sa razlozima odbijanja;
* U slučaju da podnosilac zahtjeva ne dozvoli ili spriječi rad Komisije, te na bilo koji drugi način utiče na njen rad, podneseni zahtjev neće biti odobren.

**Neblagovremeno podnijeta dokumentacija se neće razmatrati.**

**Tabela 1: Minimalna gustina biljnog sklopa u zasadu i referentne cijene sadnica**

|  |  |  |  |  |  |
| --- | --- | --- | --- | --- | --- |
| **Voćna vrsta** | **Broj sadnica/ha** | **Referentne cijene (€)** | **Voćna vrsta** | **Broj sadnica/ha** | **Referentne cijene (€)** |
| jabuka  - knip sadnice | 800  1500 | 2,5  6,0 | smokva | 300 | 6,0 |
| kruška | 400  1200 | 2,5 | mandarina | 500 | 7,0 |
| dunja | 600 | 2,5 | malina | 10.000 | 1,2 |
| mušmula | 800 | 2,5 | kupina | 2.000 | 1,5 |
| šljiva | 600 | 2,5 | borovnica | 2.500 | 5,0 |
| breskva | 600 | 2,5 | brusnica | 20.000 | 4,0 |
| kajsija | 300 | 2,5 | ribizla | 2.600 | 2,2 |
| trešnja  -trešnja na gizeli | 400  800 | 2,5  8,0 | ogrozd | 2.600 | 2,2 |
| višnja | 450 | 2,5 | josta | 2.600 | 2,0 |
| badem | 500 | 2,5 | aronija | 2.000 | 2,2 |
| orah  -kalemljeni orah | 200 | 2,5  15,0 | jagoda | 40.000 | 0,25 |
| lijeska  -kalemljena lijeska | 500 | 3  6,5 | drijen kalemljeni | 600 | 10,0 |
| kesten | 150 | 5,0 | šipurak | 3.000 | 0,8 |
| nar | 800 | 6,0 | godži | 1.200 | 2,5 |
| kivi | 300 | 6,0 | tajberi | 1.600 | 1,5 |

**Tabela 2: Referentne cijene**

|  |  |
| --- | --- |
| **Potporni stubovi** | **Referentne cijene (€)** |
| Betonski i metalni | 8,0 |
| Drveni | 6,0 |